Gesprekke met tekstuur - Kuns En Vermaak - Republikein
Saturday, September 21st, 00:49:47
Gesprekke met tekstuur
14 June 2019 | Kuns en vermaak
The Project Room bied vanaand Tekstúra aan – ’n solo-uitstalling deur Marcii Magson.
Dit skop vanaand om 18:00 by die galery af en duur tot 29 Junie.
Marcii is oop vir die idee om gesprekke met vreemdelinge aan die hand van haar nuutste uitstalling, Tekstúra, te voer.
Tekstúra bestaan uit ‘n reeks werke wat onder meer met fyn kwashale en lynsketse nuwe vorms aanneem.
Terwyl hierdie proses voorsiening vir ’n interaktiewe benadering maak om die skeppende denke agter die kunswerke te verstaan, beoog Marcii terselfdertyd om ander aan te moedig om fyner na die wêreld om hulle te kyk.
Tekstúra bestaan ’n uit monochromatiese kunswerke van gemengde media, collages, skilderkuns en oudiovisuele kortflieks.
Die kunstenaar beskryf haar huidige solo-uitstalling as “die vrug van uitgebreide eksperimente met tekstuur en oppervlak om die tradisionele konvensies van die skildery om te keer, om kuns van voorstelling en vertelling te bevry”.
Met die gebruik van rou katoen en doek wat in verskillende vloeistowwe, verf en gom geweek is, het 'n reeks skilderye ontstaan.
“Die doel was om werke te lewer wat nie ‘n arktiese landskap is nie, nie 6n materiaal met betekenis of skoonheid nie, nie ’n visuele sensasie of simbool of iets anders nie, maar ’n ligte tekstuuroppervlak wat bloot oop vir bespreking is,” sê Marcii.
“Die uitstalling sluit ook ’n reeks monochromatiese meetkundige skilderye in met breë kwashale, ligte kleure en dik, swart merke, wat op die tasbaarheid van oppervlaktekstuur fokus.”
Marcii is ’n visuele storieverteller, geïnspireer deur kenmerkende intuïsie en ’n inherente begrip van om binne die natuurlike landskap te skep.
Sy nooi kykers uit “om gesprekke te voer met al die moontlikhede wat abstrakte kuns in my skilderye voorstel”.
Geseënd met ’n natuurlike aanvoeling vir skeppendheid, het Marcii haar kunsopleiding op hoërskool begin met aandklasse in swart-en-wit fotografie.
Nadat sy ’n oog vir komposisie en lig ontwikkel het, het sy die wêreld van uitleg, ontwerp en handelsmerke aangedurf.
In 2011 het Marcii die konseptuele ontwerpateljee Clrs & Co. gestig, waar sy vier jaar lank die skeppende direkteur was.
In 2016 het sy Namibië toe getrek, ‘n skuif wat sy as een van die hoogtepunte van haar loopbaan beskou.
Sy sê: “My trek na Namibië het vir groot verandering in my gemoedstoestand gesorg. Dit het ook ’n groot impak op my lewe en werk as kunstenaar gehad. Ek het tyd gehad om voltyds te verf, eksperimenteer en werk.
“Ek gee steeds ontwerpraad, maar kan besluit om ’n projek aan te pak, aangesien kuns die sleutel tot my daaglikse bestaan geword het. Ek lewer uitgebreide werke en neem soveel moontlik aan uitstallings deel.”